text: প্রচ্ছদ » টুকিটাকি সড়ক দুর্ঘটনার চেয়ে ধূমপানে মৃত্যু বেশি
  অর্থসূচক ডেস্ক । ২৫ জুন, ২০১৬ ১:৫০ অপরাহ্ণ	সৌদি আরবে প্রতি বছর সড়ক দুর্ঘটনায় অনেক মানুষের মৃত্যু হয়। সড়ক দুর্ঘটনার চেয়ে দেশটিতে ধূমপানের কারণে বেশি মানুষের মৃত্যু হয়।
  সৌদি আরবের স্বাস্থ্য মন্ত্রণালয়ের তথ্য-উপাত্তের ভিত্তিতে সম্প্রতি প্রকাশিত এক গবেষণা প্রতিবেদনে এই তথ্য জানানো হয়েছে।
  স্বাস্থ্য মন্ত্রণালয়ের তামাক নিরোধ বিশেষজ্ঞ জামাল আব্দুল্লাহ বাসাহি বলেন, ধূমপানের কারণে ক্যান্সার, হার্ট অ্যাটাকসহ বিভিন্ন মারাত্মক রোগে আক্রান্ত হচ্ছে সৌদির বাসিন্দারা। একইসঙ্গে স্বাস্থ্য সেবা খাতে সরকারের ভর্তুকির পরিমাণ বাড়িয়েও কোনো উপকার পাওয়া যাচ্ছে না।
  সম্প্রতি টেলিভিশনের টকশো অনুষ্ঠানে তিনি বলেন, অস্বাস্থ্যকর অভ্যাসগুলোর মধ্যে অন্যতম হলো ধূমপান। আমাদের উচিত এই অভ্যাস পরিত্যাগ করা। কিন্তু ধূমপান বন্ধ করা খুব সহজ নয়। তাই ধূমপান ছাড়তে বিশেষজ্ঞের পরামর্শ নেওয়া উচিত।
  জামাল আব্দুল্লাহ বাসাহি বলেন, ধুপমানের কারণে সৃষ্ট ধোয়া মানব দেহের জন্য অত্যন্ত ক্ষতিকর। ধূমপানের কারণে শিশুরাই বেশি স্বাস্থ্য ঝুঁকিতে থাকে। ডায়াবেটিস রোগী ধূমপায়ী হলে শরীরে সুগারের মাত্রা অনেক বেড়ে যায়। একইসঙ্গে অন্যান্য উপসর্গের ফলে জটিল রোগে আক্রান্ত হওয়ার সম্ভাবনা থাকে।
  ধূমপান প্রতিরোধ করা সম্ভব না হলে ২০৩০ সালের মধ্যে সৌদি আরবে ৮০ লাখের বেশি মানুষ মারা যাবে বলে জানান তিনি।